ΓΡΑΠΤΗ ΕΡΩΤΗΣΗ E-0566/96 υποβολή: Elly Plooij-van Gorsel (ELDR) προς την Επιτροπή (11 Μαρτίου 1996)

Θέμα: Αποθήκευση ραδιενεργών αποβλήτων στο Cap de la Hague

1. Γνωρίζει η Επιτροπή ότι μόνο ένα μέρος του χώρου αποθήκευσης (δύο τρίτα) διαθέτει τσιμεντένιο δάπεδο ούτως ώστε να αποτρέπεται η διείσδυση ραδιενεργών υλικών στα υπόγεια ύδατα;

Δεν συνεπάγεται το γεγονός αυτό κινδύνους για το περιβάλλον;

2. Γνωρίζει η Επιτροπή ότι ο γάλλος Υπουργός Περιβάλλοντος ανέθεσε σε ανεξάρτητη ερευνητική επιτροπή την απογραφή όλων των ραδιενεργών αποβλήτων στο χώρο αποθήκευσης;

3. Γνωρίζει η Επιτροπή ότι υπάρχει η υποψία για την ύπαρξη πλουτωνίου μεταξύ των ραδιενεργών αποβλήτων;

4. Γνωρίζει η Επιτροπή ότι το δικαστήριο της πόλης Caen έδωσε τη συγκατάθεσή του για την κατασκευή ενός τελευταίου προστατευτικού στρώματος στο χώρο αποθήκευσης ραδιενεργών αποβλήτων στο Cap de la Hague (Centre de Stockage de dechets radioactifs de la Manche), έτσι ώστε ο χώρος αυτός αποθήκευσης να αποκλεισθεί εντελώς, πράγμα που ωστόσο θα δυσκολέψει το έργο της προαναφερθείσας ερευνητικής επιτροπής;

5. Σχεδιάζει η Επιτροπή να λάβει μέτρα στο πλαίσιο της Σύμβασης Euratom, με αφορμή τα ανωτέρω γεγονότα;

Κοινή απάντηση του κ. Bjerregaard εξ ονόματος της Επιτροπής στις γραπτές ερωτήσεις E-0565/96 και E-0566/96 (12 Απριλίου 1996)

Η Επιτροπή πληροφορήθηκε ότι ένα ανεξάρτητο εργαστήριο μέτρησε τα επίπεδα ραδιενέργειας, ειδικότερα δε του ιωδίου 129, στο περιβάλλον γύρω από τις εγκαταστάσεις επανεπεξεργασίας του Cap de la Hague.

Παρόλο που η Επιτροπή δεν έλαβε τα αποτελέσματα αυτών των μετρήσεων, από τα δημοσιεύματα στον Τύπο προκύπτει ότι η μόλυνση είναι σημαντική. Τα στοιχεία που έχει στη διάθεσή της η Επιτροπή προέρχονται από το πρόγραμμα περιβαλλοντικής παρακολούθησης, που έχουν καταρτίσει οι γαλλικές αρχές για να εξασφαλίσουν τον έλεγχο της τήρησης των βασικών κανόνων στον τομέα της προστασίας από τις ακτινοβολίες (οδηγία 80/836/Ευρατόμ ((ΕΕ αριθ. L 246 της 17.9.1980. ))). Από τα στοιχεία αυτά συνάγεται ότι τα επίπεδα μόλυνσης δεν μπορούν να χαρακτηρισθούν ως ιδιαίτερα υψηλά και, οπωσδήποτε, η μόλυνση δεν είναι σημαντική από υγειονομικής πλευράς.

Η επάρκεια του συνόλου των μέτρων που αποσκοπούν στον έλεγχο μεγάλων και σύνθετων πυρηνικών εγκαταστάσεων, όπως η μονάδα της La Hague, μπορεί να αξιολογηθεί μόνο μετά από εμπεριστατωμένη εξέταση. Η Επιτροπή έχει συμπεριλάβει τη μονάδα της La Hague στο πρόγραμμα των ελέγχων της βάσει του άρθρου 35 της συνθήκης Ευρατόμ και προγραμματίζει να διενεργήσει το σχετικό έλεγχο εντός του 1996.

Κατ' εφαρμογή του άρθρου 37 της συνθήκης Ευρατόμ, η Επιτροπή εκτίμησε τις επιπτώσεις της απόρριψης ραδιενεργών αποβλήτων από τις εγκαταστάσεις επανεπεξεργασίας στον πληθυσμό άλλων κρατών μελών με βάση τα γενικά δεδομένα για τις εγκαταστάσεις UP2-800 και UP3, που της διαβιβάστηκαν το 1989. Η γνώμη της Επιτροπής δημοσιεύθηκε ((ΕΕ αριθ. L 233 της 10.8.1989. )).

Όσον αφορά το κέντρο αποθήκευσης της Μάγχης (CSM), διευκρινίζεται ότι ολόκληρη η κατασκευή έχει μελετηθεί κατά τρόπον ώστε να αποφεύγεται η διείσδυση ραδιενεργών ουσιών στον υδροφόρο ορίζοντα. Οι κίνδυνοι για το περιβάλλον, λόγω μεταφοράς νερού διαμέσου των αποθηκευόμενων υλικών, είναι ελάχιστοι.

Το Υπουργείο Περιβάλλοντος ανέθεσε πράγματι σε επιτροπή να διενεργήσει απογραφή των ραδιενεργών αποβλήτων στις εγκαταστάσεις.

Ένα μέρος των ραδιενεργών αποβλήτων περιέχουν ίχνη ραδιονουκλεϊδίων με μεγάλη διάρκεια ζωής (χρόνος υποδιπλασιασμού άνω των 30 ετών), συμπεριλαμβανομένου του πλουτωνίου. Στην άδεια εκμετάλλευσης περιλαμβάνεται ως όρος ο αυστηρός περιορισμός αυτών των ραδιονουκλεϊδίων, τόσο σε κάθε κιβώτιο όσο και στο σύνολο των εγκαταστάσεων.

Μετά από μήνυση κατ'αγνώστων, την οποία υπέβαλε μια οικολογική οργάνωση, το αρμόδιο δικαστήριο της Caen είχε διατάξει τη διακοπή των εργασιών οριστικής κάλυψης του κέντρου της Μάγχης. Αργότερα, το ίδιο δικαστήριο επέτρεψε να συνεχιστούν οι εργασίες αλλά η διαδικασία ενώπιον των δικαστηρίων δεν έχει ακόμη ολοκληρωθεί.

Η Επιτροπή δεν έχει ενδείξεις ότι έχουν διαπραχθεί παραβάσεις των κανόνων της συνθήκης Ευρατόμ ή παραγώγων κανονισμών ή οδηγιών.